**Përgjigja Nr.26**

**Pyetja 1**. *Cilat janë arsyet e anulimit të fluturimeve dhe vonesave ditën e martë (13/12/2022) nga kompania WIZZ AIR?*

**Përgjigjia e AAC:**

Subjektet operuese në Aeroportin e Tiranës, përfshirë dhe kompaninë Wizz Air janë njoftuar paraprakisht për mbylljen e operimeve, nga ora 23:00 – 06:30 në datat 12 & 13/12/2022 për arsye të kryerjes së aktiviteteve mirëmbajtese në pistë. Gjithashtu në datat që Ju referoni në Aeroportin e Rinasit ka patur një mjegull të dendur që ka krijuar anomali në operime. Wizz Air ka informuar pasagjerët e prekur në lidhje me të drejtat dhe zgjidhet e mundëshme nëpërmjet postës elektronike të dhënë si e-mail kontakti.

Wizz Air ka shprehur gatishmërinë që t'i përgjigjet çdo pyetje të mëtejshme në lidhje me ndërprerjet e fluturimeve të datës 13/12/2022.

 **Pyetja 2**. *Çfarë masash parashikohen nga Autoriteti i Aviacionit Civil në të tilla raste kur një kompani ka anulime të shpeshta dhe vonesa të gjata e të shumta në orare?*

**Përgjigja e AAC:** Së pari, në transportin ajror ndërkombëtar palët janë gjithmonë dy, kompania ajrore dhe pasagjeri pas blerjes së biletës së udhëtimit/ fluturimit. Ato hyjnë në një marrëdhënie kontraktore që si e tillë ajo mbetet një marrëdhënie detyrimesh civile me kushte të njohura dhe të pranura prej tyre, duke përfshirë dhe rastet e anulimit, të vonesës apo të refuzimit, mospranimit në bordin e avionit.

Së dyti, në Evropë kjo marrëdhenie është e rregulluar me një kuadër të caktuar siç është Rregullorja ***Nr.261/2004 të Parlamentit Evropian dhe Këshillit të 11 shkurt 2004,*** të cilën Shqipëria e ka transpozuar, e ka bërë pjesë të legjislacionit të saj të brendshëm, në Kodin Ajror me ligjin nr.96/2022 dhe me Udhëzimin Nr.1, datë 26.2.2013 **“**Për kompensimin dhe asistencën e pasagjerëve në rastin e mospranimit në bord të avionit dhe anulimit ose vonesës gjatë fluturimeve”.

Së treti, Autoriteti i Aviacionit Civil ka prej disa vitesh të vendosur në ambjentet e aeroportit  të Tiranës, në Rinas, zyrën e Sektorit për të Drejtat e Pasagjerit (SDP) dhe një personel prej tre vetësh. Kjo zyrë është përgjegjëse dhe bënë monitorimin e vazhdueshëm të performancës së të gjithë kompanive ajrore që operojnë nga/për Aeroportin e Tiranës në lidhje me vonesat mbi 2 orë, anulimet apo trajtimin e pasagjerëve në pritje për të udhëtuar.

Ndërkaq faqja zyrtare e internetit të AAC është e aksesueshme në çdo kohë, nga kushdo dhe ofron informacion të plotë mbi të drejtat e pasagjerëve (Shih. <https://www.aac.gov.al/te-drejtat-e-pasagjerit/>).

Në aeroport ka gjithashtu stenda të vendosura mbi mënyrën e plotësimit të ankimit, broshura, fletpalosje, informacione, formularë të printuar në mënyrë që pasagjerët të njohin të drejtat e tyre ndaj Kompanive Ajrore në rastet e vonesave të gjata dhe anulimeve, ku ndërkohë stafi i SDP udhëzon pasagjerët që janë të interesuar mbi procesin e ankimimit.

Së fundmi Autoriteti i Aviacionit nuk ka kontroll të ngjarjeve që detyrojnë anulimet apo vonesat e fluturimeve sikurse janë: Kushtet e motit, grevat e stafeve të sistemit të aviacionit civil, aktivitetet mirëmbajtese me impakt të drejtëpërdrejtë në infrastrukturë dhe sigurinë e operimeve (*safety*), mungesa e kapaciteteve në ato hapësira ajrore ku avionët fluturojnë për në destinacion apo vet mungesa e kapaciteteve në aeroportin e destinacionit. Sipas standardeve në fuqi këto anomali nuk i faturohen kompanive ajrore, por kategorive rrespektive. Sipas raportit më të fundit të Eurocontrol 28% e vonesave apo anulimeve janë shkaktuar për shkak të motit, 32% për shkak të grevave dhe problemeve me stafet operacionale. Sot hapësira ajrore Europiane ka 20% më pak hapësirë të disponueshme për shkak të situatës në Ukrainë, Rusi, Poloni, Vendet Balltike dhe Moldavi. Duhet të kihet parasysh se aviacioni civil është një rrjet homogjen dhe i vazhdueshëm ku një problem në një aeroport, apo hapësirë ajrore krijon efektin domino në të gjithë rrjetin.

**Pyetja 3**. *A ka sanksione dhe çfarë sanksionesh parashikoni?*

**Përgjigja e AAC**: Sanksionet janë të parashikuara në Kodin Ajror të Republikës së Shqipërisë, të miratuar me ligjin nr.96/2020 (Shih. KAPITULLI XII - KUNDËRVAJTJET DHE GJOBAT, Neni160 Kundërvajtjet administrative dhe sanksionet **(**[**https://qbz.gov.al/eli/ligj/2020/07/23/96**](https://qbz.gov.al/eli/ligj/2020/07/23/96)**),** Pika (36) i referohet rastit kur cënohen të drejtat e pasagjerit.

Edhe Udhëzimi Nr.1, datë 26.2.2013 **“**Për kompensimin dhe asistencën e pasagjerëve në rastin e mospranimit në bord të avionit dhe anulimit ose vonesës gjatë fluturimeve” <https://qbz.gov.al/eli/udhezim/2013/02/26/1>, ka parashikime për sanksione në pikat 2 dhe 4, të nenit 16.

Në mbyllje, duke qënë se përgjegjësia e parë dhe e fundit bie mbi shoqëritë ajrore, AAC ndihmon pasagjerët në fazën e ankimit administrativ (6 javor) që rastet të trajtohen me korrektesë, në përputhje me kushtet e kontratës që palët kanë lidhur dhe kur ato nuk dakortësohen atëhere mbetet që ankuesi t’i drejtohet gjykatës kompetente me një padi civile. Në Shqipëri, kjo mundësi është e sanksionuar në nenet 877, 878 të Kodit Civil (ligj nr.7850, datë 29.7.1994, të ndryshuar).

Autoriteti i Aviacionit Civil